અલોન્ગ પશ્ચિમ સિયાંગ જિલ્લાનું મુખ્ય મથક છે. અરૂણાચલ પ્રદેશના અન્ય નગરો કરતાં અલોન્ગ તેની શાંતિની બાબતમાં જુદું પડે છે. અહીં તમે શાશ્વત શાંતિનો અનુભવ કરી શકો છો. આ અદી જાતિનો પ્રદેશ છે, જે ગેલોન્ગ, મીનયોન્ગ, બોરી, બોકર અને રામો જેવી ઉપપેટાજાતિઓ ધરાવે છે. આ ઉપપેટાજાતિઓનો સમાવેશ બે મુખ્ય પેટાજાતિ બોગુમ અને બોમીમાં થાય છે. આ બે પેટાજાતિના લોકો અલગ અલગ ગામોમાં રહે છે. અલોન્ગ પાસે સિયોમ અને સિપુ નદીનો સંગમ રચાય છે તે સ્થળ અદ્દભુત કુદરતી સૌંદર્ય ધરાવે છે. ઊંચા, અછૂયા પર્વતોની મધ્યમાં આવેલ આ સ્થળે પહોંચતાં કુદરતના ખોળાને ખૂંદવાની ખરી મજા માણી શકાય છે. એપ્રિલ માસમાં અહીંના લોકો તેમનો મુખ્ય ઉત્સવ મોપીન ઉજવે છે. જે અહીંના કૃષિ આધારિત સમાજવ્યવસ્થાનું પ્રતિનિધિત્વ કરે છે. તમે જો શિયાળામાં અલોન્ગ જવાનું પસંદ કરશો તો, ચોતરફના પર્વતશૃંગો પર માત્ર બરફ જોવા મળશે. સાદું કુદરતી સૌંદર્ય.